Gigi Becali a făcut un anunţ despre transferul lui Florin Tănase la FCSB. Patronul roş-albaştrilor a dezvăluit că sunt şanse mari ca atacantul să revină la echipa sa.
Gigi Becali a efectuat deja două transferuri la FCSB, pentru sezonul viitor. David Kiki şi Daniel Popa s-au înţeles cu formaţia campioană, atacantul urmând să fie prezentat oficial.
Gigi Becali, anunţ de ultim moment despre transferul lui Florin Tănase la FCSB
Gigi Becali a aflat ce a declarat Florin Tănase şi a venit imediat cu replica. După ce atacantul a transmis că nu a luat o decizie în privinţa viitorului lui, patronul roş-albaştrilor s-a declarat încrezător că revenirea acestuia la FCSB se va concretiza, în vară.
Becali a mai transmis şi că Tănase va reveni cu siguranţă la FCSB, în cazul în care nu va primi o ofertă de la o echipă din străinătate.
„El mi-a zis să nu vorbesc și astea. Eu spun ce vreau eu, el spune ce vrea el. Eu zic că o să fie la noi. El caută un transfer mai bun, dar eu sper să vină la noi”, a declarat Gigi Becali, conform digisport.ro.
Florin Tănase şi-a încheiat contractul cu Al Akhoud, la finalul sezonului recent încheiat. Atacantul român a bifat 25 de meciuri la formaţia din Arabia Saudită, reuşind să marcheze două goluri şi să ofere trei pase decisive.
Gigi Becali, descriere fabuloasă pentru Daniel Popa! Cum l-a numit pe noul atacant de la FCSB
Gigi Becali i-a făcut o descriere fabuloasă lui Daniel Popa, noul său atacant de la FCSB. Patronul roş-albaştrilor s-a declarat încântat de vârful pe care l-a adus de la U Cluj, în această vară.
Gigi Becali a avut doar cuvinte de laudă la adresa lui Daniel Popa şi l-a numit pe acesta „maşinărie”. Patronul de la FCSB e convins că atacantul se va adapta la echipa sa, fiind de părere că se va lupta pentru un loc de titular.
De asemenea, Becali a mai subliniat calităţile lui Daniel Popa şi a transmis că nu l-a transferat pe acesta pentru a fi rezervă, ci pentru a juca din primul minut la FCSB.
„Nu l-am văzut pe Daniel Popa un om emotiv, care să nu facă față la presiune. El este un fel de mașinărie, își vede de jocul lui, nu-l interesează altceva. Așa îl văd eu pe el, dar nu sunt 100%. Eu cred că va funcționa foarte bine la noi.
Eu nu iau jucători rezervă, când iau, îi iau de titulari. Dacă iau cinci atacanți, îi iau de titulari. Dacă mai cumpăr doi atacanți, și o să-i iau, îi iau de titulari. Statutul și-l câștigă ei. Trebuie să arate că merită să fie titulari”, a declarat Gigi Becali, conform prosport.ro.